Glæden varede ikke længe for rallycrosskøreren Ulrik Linnemann, der søndag ellers kunne række armene i vejret som vinder af femte afdeling af ERC i Hell i Norge.

For anden gang i denne sæson stod Ulrik Linnemann øverst på podiet i en afdeling af europamesterskaberne. Men racerkøreren fik hurtigt armene ned igen. En konkurrent nedlagde nemlig efterfølgende protest mod nordjydens sejr. Og det betød pludselig en skrivebordsafgørelse i femte afdeling af ERC. En skuffet Linnemann skrev efterfølgende på sin facebookside: - Vi er på mærkværdigvis blevet frataget vores 1. plads pga. en klage afgivet af en ikke navngivet konkurrent. Vi må desværre nøjes med at tage en 2. plads med fra Norge. Og konkludere at FIA rallycross ikke altid bliver afgjort på racerbanen.